  Анжелика Тихонова корреспондент Шарканын куасэн бызьылонъя Максим Вылегжанин нимо улосвыл центрез усьтӥзы. Со сярысь ивортодэтъя «Удмуртия» агентстволэн корреспондентэзлы центрлэн кивалтӥсез Яков Батаногов вераз. Улосвыл центре куасэн бызьылыны элькунысьтымы вань мылкыд карисьёс вуылыны быгатозы. Куас сюресъёс дасесь ини. Но палэнысь вуисьёслы улон инты ӧвӧл на. Озьы ке но, азьланяз луоз шуыса оскон вань. Роллерной трасса лэсьтыны ӧдъяськом, стадионэз выльдыны, азьланяз озьы ик гостиничной огъет пуктыны малпаськом на Яков Батаногов, куасэн бызьылонъя Максим Вылегжанин нимо улосвыл центрлэн кивалтӥсезЦентрез усьтонлы туэ ратрак вайизы. Со толалтэ куас сюресъёсты дасяны туж юрттэ. Со сыӵе бадӟым техника, туж дуно, элькунын мукет ёросъёсын сыӵе ратракъёссы ӧвӧл Яков Батаногов, куасэн бызьылонъя Максим Вылегжанин нимо улосвыл центрен кивалтӥсь   Озьы ик центрын спортзал ужалоз. Отын волейболэн, баскетболэн, мини футболэн шудыны луоз. Со сяна, нылъёс но пиос спорт бал эктонъёсын вырыны быгатозы. Озьы ик тренажёрной зал радъялозы. Занятиоссэс ортчытъяны мылкыдзэс тхеквондистъёс но веразы ини. Яков Батаноговлэн верамезъя, вань ужан тӥрлыксы ваемын ӧвӧл на. Тани матысь нуналэ гинэ баскетбол кульчоос, волейболлы тӥрлык, футбол капкаос вуттӥзы. Соин ик тыро-пыдо ужаны вуоно арын шулдыръяськон нуналъёс бере гинэ кутскозы. Тодэ вайытом, Шарканын куасэн бызьылӥсьёсты дасянъя улосвыл центр усьтыны малпало шуыса 2017-тӥ арын тодмо луиз. Со Максим Вылегжанинлэсь нимзэ нуллоз шуыса туэ южтолэзе веразы.  Тегъёс: Мерлык Спорт Шаркан МаксимВылегжанин Удмуртия куасэнбызьылон 100ар  